b'\n_START_ARTICLE_\nJosep Maria de Porcioles i Colomer\n_START_SECTION_\nBiografia\n_START_PARAGRAPH_\nFill de Joan de Porcioles i Gispert, de Crespi\xc3\xa0, i Narcisa Colomer Gou de Banyoles. Es doctor\xc3\xa0 en Dret a Barcelona. En la seva joventut fou simpatitzant de la Lliga Catalana. El juliol del 1936 abandon\xc3\xa0 Espanya i no retorn\xc3\xa0 fins despr\xc3\xa9s de la Guerra. Durant el r\xc3\xa8gim franquista fou director general de registres i del notariat i despr\xc3\xa9s president de la Diputaci\xc3\xb3 de Lleida. _NEWLINE_Fou jutge d\'apel\xc2\xb7lacions d\'Andorra. El 1957 fou designat alcalde de Barcelona, c\xc3\xa0rrec que no abandonaria fins al 1973. Va aconseguir una carta municipal (1960) i deman\xc3\xa0 inversions estatals per tal d\'evitar l\'escanyament i el col\xc2\xb7lapse del sistema urb\xc3\xa0. Hom el va fer responsable de la desaparici\xc3\xb3 de la Casa Trinxet de Barcelona, el 1965, "en plena \xc3\xa8poca d\'especulaci\xc3\xb3 urban\xc3\xadstica", a mans de la constructora N\xc3\xba\xc3\xb1ez i Navarro, per\xc3\xb2 aquesta ho nega._NEWLINE_L\'Administraci\xc3\xb3 municipal de Porcioles fou en general poc coherent des d\'un punt de vista pressupostari i pol\xc3\xadtic. El seu mandant es caracteritz\xc3\xa0 per un desenvolupament urb\xc3\xa0 descontrolat i per una notable projecci\xc3\xb3 de la ciutat com a seu de fires i congressos, per\xc3\xb2 tamb\xc3\xa9 per una escassa sensibilitat cap als problemes reals dels barcelonins. L\'increment de les protestes ciutadanes i dels moviments ve\xc3\xafnals als barris, especialment actius a partir de 1968, n\'aconsellaren la destituci\xc3\xb3, el 1973. _NEWLINE_El 1983, durant l\'alcaldia de Pasqual Maragall, li fou concedida la medalla d\'or de la ciutat de Barcelona (cal no oblidar que Maragall havia estat alt funcionari de l\'ajuntament durant l\'etapa Porcioles). Entre els seus \xc3\xa8xits, el mateix Porcioles s\'ufanava de la influ\xc3\xa8ncia que havia tingut en aconseguir que s\'aprov\xc3\xa9s la Compilaci\xc3\xb3 del dret civil especial de Catalunya el 1960._NEWLINE_Durant el seu funeral oficiat a Barcelona fou homenatjat, entre altres autoritats, pel llavors alcalde de Barcelona Pasqual Maragall com una figura catalanista, cosa que comport\xc3\xa0 diverses cr\xc3\xadtiques.\n_START_SECTION_\nFons personal\n_START_PARAGRAPH_\nEl seu fons personal es conserva a l\'Arxiu Nacional de Catalunya. El fons cont\xc3\xa9 la documentaci\xc3\xb3 generada i rebuda per Josep Maria de Porcioles al llarg de la seva traject\xc3\xb2ria. Destaca, especialment, la produ\xc3\xafda en funci\xc3\xb3 de la seva activitat professional com a jurista, relacionada amb la notaria de Balaguer, amb la Direcci\xc3\xb3 General de Registres i Notariat, amb l\'exercici com a jutge d\'apel\xc2\xb7laci\xc3\xb3 d\'Andorra i amb la notaria de Barcelona (inclou correspond\xc3\xa8ncia, estudis jur\xc3\xaddics, discursos, etc.). Destaca tamb\xc3\xa9 la documentaci\xc3\xb3 derivada de la seva activitat pol\xc3\xadtica, social i acad\xc3\xa8mica relacionada amb la Diputaci\xc3\xb3 Provincial de Lleida, l\'Institut d\'Estudis Ilerdencs, l\'Ajuntament de Barcelona, l\'Acad\xc3\xa8mia de Jurisprud\xc3\xa8ncia i Legislaci\xc3\xb3 i l\'Acad\xc3\xa8mia de Belles Arts de Sant Jordi (la correspond\xc3\xa8ncia, les mem\xc3\xb2ries, els dossiers tem\xc3\xa0tics, els reculls de premsa, els discursos, etc. s\xc3\xb3n les tipologies documentals m\xc3\xa9s interessants d\'aquest apartat). Cal assenyalar l\'inter\xc3\xa8s de la correspond\xc3\xa8ncia rebuda procedent de nombroses entitats socials i culturals aix\xc3\xad com la procedent de destacades personalitats de l\'\xc3\xa0mbit pol\xc3\xadtic i cultural del moment. I finalment, l\'obra creativa, la documentaci\xc3\xb3 personal i familiar, els escrits sobre el productor del fons, i la biblioteca i hemeroteca que conserva el fons constitu\xc3\xafda per una col\xc2\xb7lecci\xc3\xb3 de monografies sobre Barcelona, a m\xc3\xa9s de diverses obres de car\xc3\xa0cter jur\xc3\xaddic.\n_START_SECTION_\nAbecedari Porcioles\n_START_PARAGRAPH_\nEl 28 de setembre de 2004 TV3 va emetre el documental Abecedari Porcioles, sobre l\'exalcalde franquista de Barcelona, obra dels periodistes Dolors Genov\xc3\xa8s i Ramon Mill\xc3\xa0. El documental inclou les diverses reflexions que s\'han fet durant tres d\xc3\xa8cades i, alhora, planteja una mirada m\xc3\xa9s distant sobre la figura i l\'obra de l\'alcalde.'